Robbie Williams

Robbie Williams (kodanikunimega Robert Peter Williams; sündinud 13. veebruaril 1974 Stoke-on-Trentis Staffordshire'is Inglismaal) on inglise poplaulja.

Robbie Williamsi isa Peter oli koomik ning paljus võlgneb laulja oma huumorisoone just talle. Juba kolmeaastaselt esitas ta ühel kontserdil Hispaanias menulugu "Summer Nights" muusikalist "Grease". 16-aastaselt liitus ta poistebändiga Take That. Ta lahkus bändist septembris 1995. Take Thati saavutuste hulka kuuluvad 7 esikohasinglit Suurbritannia edetabelis.

27. juunil 1996 alustas Robbie Williams soolokarjääri Chrysalis Recordsi artistina. Kuu aja pärast ilmus esimene singel "Freedom", mis polnud aga kuigi edukas. 1997. aasta juulis ilmus singel "Angels", mis tõi juba edu. 29. septembril 1997 ilmus esimene album "Life Thru A Lens". 1998. aastal ilmus album "I've Been Expecting You", millelt kerkisid edukate singlitena esile lood "Millennium" ja "No Regrets".

1998. aastal sai Robbie Williams kolm Brit Awardsi muusikaauhinda: parim meesartist, parim singel ("Angels") ja parim muusikavideo ("Millennium").

1999. aastal pühendas Robbie Williams USA vallutamisele ning andis seal mais välja oma kahe plaadi parimatest lugudest kogutud plaadi "The Ego Has Landed". 2000. aastal nägi ilmavalgust plaat "Sing When You're Winning", mida jääb meenutama skandaalse videoga singel "Rock DJ". 2001. aastal ilmus plaat "Swing When You're Winning", mille suurimaks hitiks oli jõulusingel "Somethin' Stupid" koos Nicole Kidmaniga.

18. novembril 2002 ilmus Robbie Williamsi plaat "Escapology". Selle plaadi teine singel "Come Undone" ilmus 14. aprillil 2003. Selle loo video öisest pidutsemisest tekitas palju kõmu ning kõiki stseene sellest päevasel ajal ei näidatagi. Video lavastaja oli Jonas Åkerlund, kes on varem vaatajaid šokeerinud selliste videoklippidega nagu Metallica "Whiskey in the Jar", The Smashing Pumpkinsi "Try, Try, Try" ja The Prodigy "Smack My Bitch Up".

29. septembril 2003 ilmus Robbie Williamsi kontsertalbum "Live at Knebworth", millel kõlab laulja 14 hitti. Need pärinevad Robbie suvise turnee Knebworthi kontsertidelt. Seal esines Robbie kolmel õhtul järjest ning külastajate arv küündis 375 000-ni.

Robbie neljas singel albumilt "Escapology" on "Sexed Up". Ballaadiliku loo sisuks on kibestumine ning video lavastaja on Jonas Åkerlund. Naisosa mängib videos USA modell ja näitleja Jamie King.

18. oktoobril 2004 ilmus kogumikplaat "Greatest Hits" ja kaks singlit sellelt ilmusid veel enne aasta lõppu. "Misunderstood" ilmus filmi "Bridget Jones: The Edge Of Reason" kogumikul. Sarja esimeses filmis "Bridget Jones" esitab Williams kaks lugu: "Have You Met Miss Jones?" ja "Not Of This Earth".

EMI Music sõlmis lauljaga Suurbritannia kõigi aegade suurima plaadistuslepingu 80 miljonit naela väärtuses.

20. augustil 2013 toimus Tallinna lauluväljakul Robbie Williamsi ainus kontsert Põhja-Euroopas.Robbie Williams annab järgmise aasta 20. augustil Eestis kontserdi, ERR, 26. november 2012.

 Albumid 
"Life Thru a Lens" (1997)
"I've Been Expecting You" (1998 Inglismaal, 2002 USA's)
"The Ego Has Landed" (1999)
"Sing When You're Winning" (2000)
"Swing When You're Winning" (2001)
"Escapology" (2002)
"Robbie Williams – Live At Knebworth" (2003)
"Greatest Hits" (2004)
"Intensive Care" (2005)
"Rudebox" (2006)
"Reality Killed The Video Star" (2009)
"Take the Crown" (2012)
 "Swings Both Ways" (2013)
 "The Heavy Entertainment Show" (2016)
 "The Christmas Present" (2019)
 "Britpop" (2025)

 Fakte 
Pikkus: 185,5 cm
Silmad: rohelised
Juuksed: tumepruunid
Pillid: kitarr, flööt ja trummid
Reklaamitavad brändid: Reebok, Versace, 7up ja Pepsi
Tätoveering: keldi rist parema reie peal, maoori muster vasakul õlal, paremal käel on kiri "Elvis, Grant Me Serenity", lõvi ja kiri "Born To Be Mild", kõhul kaks pääsukest, "B" vasaku kõrva taga, "1023" vasaku käe randmel, "All You Need Is Love(koos nootidega)" alaseljal, Jeesus Kristus ristil vasakul käel, kiri "CHACUN À SON GOÛT" rinnal, Horuse silm kuklal, Burslemi linna vapp vasakul käel, kiri "LOVE" parema käe sõrmedel, "Jack" vasaku käe randme siseküljel, "Farrell" parema käe randme siseküljel. 
Hobi: Triktrakk (inglise keeles backgammon), kaardimäng
Perekond: abikaasa Ayda Field (abiellusid 2010), nende lapsed Theodora Rose Williams (sündis 2012), Charlton Valentine Williams (sündis 2014), Colette Josephine Williams (sündis 2018), Beau Benedict Enthoven Williams (sündis 2020). Robbie Williamsi ema Janet, isa Peter, õde Sally ja õepoeg Freddie Robert.

Viited

 Välislingid 
Laulja koduleht
Fännisait (poola ja inglise keeles)

Kategooria:Suurbritannia muusikud
Kategooria:Suurbritannia lauljad
Kategooria:Sündinud 1974